b"\n_START_ARTICLE_\nGesti\xc3\xb3 de la mem\xc3\xb2ria\n_START_PARAGRAPH_\nEn inform\xc3\xa0tica, la gesti\xc3\xb3 de la mem\xc3\xb2ria (o b\xc3\xa9 administraci\xc3\xb3 de mem\xc3\xb2ria) \xc3\xa9s proveir de porcions de la mem\xc3\xb2ria als processos a mesura que els vagin necessitant, i alliberar aquestes porcions de mem\xc3\xb2ria a mesura que ja no la necessitin. La gesti\xc3\xb3 de la mem\xc3\xb2ria \xc3\xa9s un proc\xc3\xa9s cr\xc3\xadtic per al correcte funcionament del sistema. Tot i que durant els inicis de la inform\xc3\xa0tica els usuaris eren els responsables de fer aquesta gesti\xc3\xb3, actualment el responsable en sol ser el sistema operatiu._NEWLINE_Seguint amb el concepte de m\xc3\xa0quina virtual d'un sistema operatiu (la m\xc3\xa0quina virtual \xc3\xa9s aquella m\xc3\xa0quina m\xc3\xa9s senzilla d'utilitzar que el sistema operatiu ofereix als usuaris i aplicacions del sistema) amb la mem\xc3\xb2ria tenim tamb\xc3\xa9 un nivell d'abstracci\xc3\xb3 m\xc3\xa9s i utilitzem el que s'anomena Mem\xc3\xb2ria Virtual que separa l'espai l\xc3\xb2gic d'adreces de l'espai d'adreces real, que permet que mitjan\xc3\xa7ant t\xc3\xa8cniques com l'intercanvi (swapping) es pugui fer un millor \xc3\xbas de la mem\xc3\xb2ria RAM._NEWLINE_La part del sistema operatiu que administra la mem\xc3\xb2ria \xc3\xa9s l'administrador de mem\xc3\xb2ria. La seva funci\xc3\xb3 \xc3\xa9s clara: portar en un registre les parts de mem\xc3\xb2ria que s'estan utilitzant i les que no. D'aquesta manera, reservar\xc3\xa0 espai de mem\xc3\xb2ria per als nous processos i alliberar\xc3\xa0 l'espai dels processos que han finalitzat. _NEWLINE_Tamb\xc3\xa9 s'encarrega de gestionar l'intercanvi de dades entre mem\xc3\xb2ria i disc, sempre que els processos siguin tan grans que no c\xc3\xa0piguen d'un sol cop a la mem\xc3\xb2ria.\n_START_SECTION_\nSistemes d'assignaci\xc3\xb3 contigua de mem\xc3\xb2ria\n_START_PARAGRAPH_\nEls primers sistemes operatius no tenien cap sistema de gesti\xc3\xb3 de la mem\xc3\xb2ria. Es tractava de sistemes b\xc3\xa0sicament monoproc\xc3\xa9s on els processos no s'executaven paral\xc2\xb7lelament sin\xc3\xb3 seq\xc3\xbcencialment. Amb l'aparici\xc3\xb3 de la multiprogramaci\xc3\xb3 van apar\xc3\xa8ixer els primers sistemes de gesti\xc3\xb3 de la mem\xc3\xb2ria en particions.\n_START_SECTION_\nPartici\xc3\xb3 variable\n_START_PARAGRAPH_\nAquests tipus de sistemes generen les particions de la mem\xc3\xb2ria de forma din\xc3\xa0mica a mesura que es necessita la mem\xc3\xb2ria.\n_START_SECTION_\nFragmentaci\xc3\xb3\n_START_PARAGRAPH_\nLa fragmentaci\xc3\xb3 \xc3\xa9s un problema que sorgeix en la gesti\xc3\xb3 de la mem\xc3\xb2ria. Segons el procediment utilitzat per a gestionar la mem\xc3\xb2ria aquesta no s'utilitza sempre de la forma m\xc3\xa9s eficient. Hi ha diferents tipus de fragmentaci\xc3\xb3 de la mem\xc3\xb2ria:\n_START_SECTION_\nFragmentaci\xc3\xb3 interna\n_START_PARAGRAPH_\nEn el cas de particions est\xc3\xa0tiques, sempre acaba succeint que part de la informaci\xc3\xb3 d'algunes particions no s'utilitza per al proc\xc3\xa9s. Aquesta fragmentaci\xc3\xb3 s'anomena interna.\n_START_SECTION_\nFragmentaci\xc3\xb3 externa\n_START_PARAGRAPH_\nEn el cas de fer particions variables, el problema succe\xc3\xafx a mesura que els processos van alliberant particions i els espais de mem\xc3\xb2ria lliures deixen de ser contigus. Per aix\xc3\xb2, es fa necessari acabar compactant la mem\xc3\xb2ria, proc\xc3\xa9s que reorganitza tots els processos residents per tal que ocupin un espai contigu de mem\xc3\xb2ria. Aquest proc\xc3\xa9s, per\xc3\xb2, \xc3\xa9s molt cost\xc3\xb3s en temps d'execuci\xc3\xb3.\n_START_SECTION_\nIntercanvi (swapping)\n_START_PARAGRAPH_\nL'intercanvi o swap \xc3\xa9s el proc\xc3\xa9s de moure porcions de mem\xc3\xb2ria de la mem\xc3\xb2ria principal (t\xc3\xadpicament la RAM) a un espai d'intercanvi (t\xc3\xadpicament a un dispositiu f\xc3\xadsic) o viceversa. Es parla de swap in quan es mou la informaci\xc3\xb3 de disc a RAM i de swap out quan la transmissi\xc3\xb3 d'informaci\xc3\xb3 \xc3\xa9s entre la RAM i el disc. Els termes intercanvi i paginaci\xc3\xb3 sovint es confonen per\xc3\xb2 no s\xc3\xb3n exactament el mateix. L'intercanvi de dades entre la RAM i el disc dur es pot dur a terme sobre p\xc3\xa0gines o sobre segment i t\xc3\xa9 per tant un sentit m\xc3\xa9s generalista."